[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2007

COM(2007) 676 τελικό

ΕΚΘΕΣΗ ΤΗΣ ΕΠΙΤΡΟΠΗΣ

18η ετήσια έκθεση εκτέλεσης των διαρθρωτικών ταμείων (2006) {SEC(2007) 1456}

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Ανάλυση της εκτέλεσης 5

3. Συνοχή και συντονισμός 9

4. Αξιολογήσεις 11

5. Ελεγχοι 12

6. Επιτροπές που επικουρούν την Ευρωπαϊκη Επιτροπή 14

ΕΚΘΕΣΗ ΤΗΣ ΕΠΙΤΡΟΠΗΣ

18η ετήσια έκθεση εκτέλεσης των διαρθρωτικών ταμείων (2006)

Η παρούσα έκθεση υποβάλλεται σύμφωνα με το άρθρο 45 παράγραφος 2 του κανονισμού (ΕΚ) αριθ. 1260/1999 περί γενικών διατάξεων για τα διαρθρωτικά ταμεία. Καλύπτει τις δραστηριότητες των διαρθρωτικών ταμείων κατά το 2006.

Το περιεχόμενο της παρούσας έκθεσης παρουσιάζεται λεπτομερέστερα στο έγγραφο εργασίας της Επιτροπής που επισυνάπτεται στην παρούσα έκθεση.

1. Εισαγωγή

Το 2006 πραγματοποιήθηκε ένα σημαντικό βήμα με την έκδοση του νομοθετικού πλαισίου για την περίοδο προγραμματισμού 2007-2013, περίπου δύο χρόνια μετά την υποβολή των αρχικών προτάσεων της Επιτροπής τον Ιούλιο του 2004. Το νομοθετικό πλαίσιο περιλαμβάνει το γενικό κανονισμό[1], τέσσερις κανονισμούς που θεσπίζουν ειδικές διατάξεις για το Ευρωπαϊκό Ταμείο Περιφερειακής Ανάπτυξης (ΕΤΠΑ)[2], το Ευρωπαϊκό Κοινωνικό Ταμείο (ΕΚΤ)[3], το Ταμείο Συνοχής (ΤΣ)[4] και τον Ευρωπαϊκό Όμιλο Εδαφικής Συνεργασίας (ΕΟΕΣ)[5], καθώς και τον εκτελεστικό κανονισμό[6], ο οποίος εκδόθηκε στις 8 Δεκεμβρίου 2006.

Επειδή τα μελλοντικά προγράμματα θα υλοποιηθούν στο πλαίσιο κοινοτικών προτεραιοτήτων, στις 6 Οκτωβρίου 2006 εκδόθηκαν στρατηγικές κατευθυντήριες γραμμές της Κοινότητας, οι οποίες καθιστούν τη στρατηγική της Λισαβόνας για την ανάπτυξη και την απασχόληση κεντρικό στοιχείο των νέων προγραμμάτων για την πολιτική συνοχής.

Για την περίοδο 2007-2013 θεσπίστηκε ένα σύνολο μεταρρυθμίσεων όσον αφορά τη διαχείριση των επιχειρησιακών προγραμμάτων. Όσον αφορά τα συστήματα υλοποίησης των προγραμμάτων, πραγματοποιήθηκε εξορθολογισμός της νομοθεσίας και απλουστεύθηκαν οι κανόνες διαχείρισης της πολιτικής για τη συνοχή. Πιο συγκεκριμένα:

- υπάρχει πλέον ένα σύνολο διαχειριστικών κανόνων με ένα μόνο εκτελεστικό κανονισμό της Επιτροπής για την περίοδο προγραμματισμού 2007-2013, ο οποίος αντικαθιστά τους υφιστάμενους 10 κανονισμούς της προγραμματικής περιόδου 2000-2006·

- υπάρχει πλέον μόνο ένα σύνολο κανόνων επιλεξιμότητας για τις δαπάνες· πράγματι, τα κράτη μέλη χρησιμοποιούν μόνο εθνικούς κανόνες επιλεξιμότητας και όχι και ευρωπαϊκούς κανόνες επιλεξιμότητας επιπλέον των εθνικών·

- έχει απλουστευθεί το σύστημα δημοσιονομικής διαχείρισης, που παρέχει στο εξής μεγαλύτερη αυτονομία στις εθνικές αρχές οι οποίες είναι υπεύθυνες για τη διαχείριση των επιχειρησιακών προγραμμάτων·

- υπάρχει μεγαλύτερη αναλογικότητα και απλούστευση των συστημάτων ελέγχου, ενώ για τα μικρότερα προγράμματα (συνολική επιλέξιμη δημόσια δαπάνη κατώτερη των 750 εκατ. ευρώ και κοινοτική συγχρηματοδότηση κατώτερη του 40% της συνολικής δημόσιας δαπάνης) ορισμένες δραστηριότητες ελέγχου μπορούν να διενεργούνται από τους εθνικούς οργανισμούς·

- η οργάνωση της πολιτικής αγροτικής ανάπτυξης (που χρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης[7]) και της αλιευτικής πολιτικής (που χρηματοδοτείται από το Ευρωπαϊκό Ταμείο Αλιείας[8]) γίνεται στο εξής ανεξάρτητα από τα διαρθρωτικά ταμεία βάσει του Ευρωπαϊκού Γεωργικού Ταμείου Αγροτικής Ανάπτυξης (που ευθυγραμμίζει τους κανόνες διαχείρισης και ελέγχου με τους κανόνες του πρώτου πυλώνα της κοινής γεωργικής πολιτικής) και του Ευρωπαϊκού Ταμείου Αλιείας. Αυτό απαιτεί ουσιαστική συμπληρωματικότητα μεταξύ των δράσεων που συγχρηματοδοτούνται από όλα τα σχετικά χρηματοδοτικά μέσα (πολιτικές συνοχής, αγροτικής ανάπτυξης και αλιείας)·

- έχει βελτιωθεί το σύστημα ενημέρωσης και επικοινωνίας με τους πολίτες, και παρέχεται στους δυνητικούς δικαιούχους η ίδια πρόσβαση στην πληροφόρηση σχετικά με τις δυνατότητες χρηματοδότησης·

- ο ρόλος της ηλεκτρονικής διακυβέρνησης αναβαθμίστηκε στην πράξη, καθώς η ανταλλαγή δεδομένων μεταξύ των κρατών μελών και της Επιτροπής γίνεται πλέον μόνο ηλεκτρονικά.

Ακόμη, όσον αφορά το στάδιο της υλοποίησης, για να εξασφαλιστούν νέες πηγές στήριξης και πραγματογνωμοσύνης, η Επιτροπή και οι διεθνείς χρηματοπιστωτικοί οργανισμοί έχουν επεξεργαστεί τρεις κοινές πρωτοβουλίες: η Jaspers (κοινή ενίσχυση για τη χρηματοδότηση έργων στις ευρωπαϊκές περιφέρειες) θα συνδράμει τα δώδεκα δικαιούχα κράτη μέλη στην προετοιμασία μεγάλων έργων, η Jeremie (κοινοί ευρωπαϊκοί πόροι για μικροεπιχειρήσεις και μικρομεσαίες επιχειρήσεις) θα βελτιώσει την πρόσβαση των ΜΜΕ στη χρηματοδότηση και θα συμβάλει στην ανάπτυξη των μικροπιστώσεων και η Jessica (κοινή ευρωπαϊκή στήριξη για βιώσιμες επενδύσεις σε αστικές περιοχές) θα στηρίζει τις βιώσιμες και ανακυκλώσιμες επενδύσεις σε αστικές περιοχές και την ανάπτυξη των πόλεων.

Μεγάλο μέρος της στήριξης κατά τη νέα προγραμματική περίοδο θα διατεθεί για την ενίσχυση των δημόσιων διοικήσεων και των δημόσιων υπηρεσιών. Θα υποστηρίξει τον εκσυγχρονισμό και την ανάπτυξη των δημόσιων διοικήσεων και των δημόσιων υπηρεσιών, με στόχο την καλύτερη ανταπόκριση στις προσδοκίες των πολιτών και των επιχειρήσεων και, επίσης, την ενίσχυση του ρόλου της ως σημαντικού παράγοντα κοινωνικής και οικονομικής ανάπτυξης.

2. Ανάλυση της εκτέλεσης

2.1. Εκτέλεση του προϋπολογισμού

2.1.1. ΕΤΠΑ

Η εκτέλεση του προϋπολογισμού το 2006 ήταν πολύ ικανοποιητική τόσο για τους στόχους 1 και 2 όσο και για τις κοινοτικές πρωτοβουλίες, αφού οι αναλήψεις υποχρεώσεων κάλυψαν το 100% των διαθέσιμων πόρων.

Όσον αφορά τις πιστώσεις πληρωμών, αναλώθηκε το 99,92% των διαθέσιμων πόρων (99,65% το 2005). Οι πιστώσεις πληρωμών που είχαν προβλεφθεί για το ΕΤΠΑ το 2006 μειώθηκαν κατά 2,8 δισεκατομμύρια ευρώ κατά τη διάρκεια του έτους, προκειμένου να ληφθεί υπόψη η προσωρινή αναστολή αιτήσεων πληρωμών από την Ισπανία και το Ηνωμένο Βασίλειο (για συνολικό ποσό 2,3 δισ. ευρώ), εν αναμονή της εφαρμογής σχεδίων δράσης για τη βελτίωση ορισμένων πτυχών των συστημάτων διαχείρισης και ελέγχου, και λόγω σφαλμάτων που έγιναν από τις χώρες ΕΕ-10 ως προς τις προβλέψεις.

Οι πιστώσεις υποχρεώσεων από προηγούμενα έτη για τις οποίες παρέμεναν εκκρεμείς πληρωμές[9] ανήλθαν συνολικά σε 45,8 δισ. ευρώ στο τέλος του 2006 (έναντι 39,1 δισ. ευρώ το 2005).

Όσον αφορά την εφαρμογή του κανόνα ν+2, στο τέλος του 2006 και σε σχέση με τις αναλήψεις υποχρεώσεων των ετών 2000, 2001, 2002, 2003 και 2004, στις αρχές του 2007 εκκρεμούσαν πληρωμές για ποσό 1 δισ. ευρώ. Όμως, αν ληφθούν υπόψη οι εξαιρέσεις που μπορεί να εγκριθούν από τον κανόνα ν+2 (για υποθέσεις που αφορούν αποφάσεις κρατικών ενισχύσεων, μεγάλα έργα κ.λπ.), εκτιμάται ότι οι πόροι που υπάρχει κίνδυνος να αποδεσμευθούν λόγω μη πραγματοποίησης των πληρωμών είναι πολύ λιγότεροι και υπολογίζονται σε 162 εκατ. ευρώ (ποσό που αντιπροσωπεύει μόλις το 0,0018% των συνολικών αναλήψεων υποχρεώσεων).

2.1.2. ΕΚΤ

Η εκτέλεση του προϋπολογισμού του 2006 ήταν επίσης πολύ ικανοποιητική: εκτελέστηκε το 99,97% των πιστώσεων υποχρεώσεων το 2006 (έναντι 99,93% το 2005). Όσον αφορά τις πληρωμές, εκτελέστηκε το 99,87% των πιστώσεων πληρωμών (99,86% το 2005). Το σύνολο των εκκρεμών πληρωμών για αναλήψεις υποχρεώσεων στο τέλος του 2006 ανήλθε σε 22,96 δισ. ευρώ (ανεκτέλεστες πληρωμές έναντι 20,74 δισ. ευρώ το 2005), εκ των οποίων τα 22,76 δισ. αφορούσαν την τρέχουσα περίοδο προγραμματισμού του ΕΚΤ (έναντι 20,44 δισ. ευρώ το 2005). Οι εκκρεμείς πληρωμές από προηγούμενες περιόδους προγραμματισμού του ΕΚΤ μειώθηκαν σημαντικά από 304,7 εκατ. ευρώ στο τέλος του 2005 σε 204,6 εκατ. ευρώ στο τέλος του 2006 (-32,8%).

Αναφορικά με την εφαρμογή του κανόνα ν+2, για τις αναλήψεις υποχρεώσεων των ετών 2000, 2001, 2002, 2003 και 2004, στο τέλος του 2006 εκκρεμούσαν 19 προγράμματα για τα οποία είχε προταθεί ποσό 129,31 εκατ. ευρώ από το ΕΚΤ (0,19% των συνολικών κονδυλίων του ΕΚΤ). Για τα προγράμματα αυτά η Επιτροπή άρχισε διαπραγματεύσεις («διαδικασία αντιπαράθεσης») με τα κράτη μέλη. Τα ποσά που θα αποδεσμευθούν θα γνωστοποιηθούν μόνο όταν ολοκληρωθεί αυτή η διαδικασία.

2.1.3. ΕΓΤΠΕ

Η εκτέλεση του προϋπολογισμού του 2006 ήταν πλήρης τόσο όσον αφορά τις πιστώσεις υποχρεώσεων όσο και τις πιστώσεις πληρωμών (ανήλθαν αντίστοιχα στο 99,3% και στο 108,5% του αρχικού προϋπολογισμού). Το ποσοστό των πιστώσεων πληρωμών οφείλεται στο γεγονός ότι οι πιστώσεις αυτές συμπληρώθηκαν με ποσό 360 εκατ. ευρώ το Δεκέμβριο του 2006.

Σε σύγκριση με το 2005, οι πιστώσεις υποχρεώσεων αυξήθηκαν κατά 207 εκατ. ευρώ και οι πιστώσεις πληρωμών κατά 2 εκατ. ευρώ.

Οι συνολικές πληρωμές ανήλθαν σε 3.589 εκατ. ευρώ, εκ των οποίων 3.562,1 εκατ. ευρώ αφορούσαν προγράμματα της περιόδου 2000-2006 (στόχος 1: 3.193,0 εκατ. ευρώ· Leader+: 361,1 εκατ. ευρώ· Peace: 8,1 εκατ. ευρώ), ενώ 26,9 εκατ. ευρώ αφορούσαν το κλείσιμο 45 προγραμμάτων της περιόδου προγραμματισμού 1994-1999.

Οι εκκρεμείς πιστώσεις υποχρεώσεων του ΕΓΤΠΕ στο τέλος του 2006 ανέρχονταν συνολικά σε 7.636 εκατ. ευρώ (έναντι 7.085 εκατ. ευρώ το 2005), εκ των οποίων τα 7.288 εκατ. ευρώ αφορούσαν προγράμματα της περιόδου 2000-2006.

Η εφαρμογή του κανόνα ν+2 για το 2003 είχε ως αποτέλεσμα την αποδέσμευση ποσού 9,3 εκατ. ευρώ.

2.1.4. ΧΜΠΑ

Συνολικά, εκτελέστηκε το 99,58% των πιστώσεων υποχρεώσεων και το 84,16% των πιστώσεων πληρωμών. Το ποσοστό των πληρωμών ανήλθε στο 86,23% στις περιφέρειες του στόχου 1 και στο 79,06% στις περιφέρειες εκτός στόχου 1. Το συνολικό ποσό των εκκρεμών πληρωμών από αναλήψεις υποχρεώσεων του ΧΜΠΑ για την περίοδο προγραμματισμού 2000-2006 ανήλθε συνολικά σε 1.336 εκατ. ευρώ το 2006 (έναντι 1.111 εκατ. ευρώ το 2005).

Όσον αφορά την εφαρμογή του κανόνα ν+2, στο τέλος του 2006 και σε σχέση με τις αναλήψεις υποχρεώσεων για τα έτη 2000, 2001, 2002, 2003 και 2004, υπήρχε κίνδυνος αποδέσμευσης συνολικού ποσού 22 εκατ. ευρώ για 9 προγράμματα. Για τα προγράμματα αυτά η Επιτροπή κίνησε τη διαδικασία αντιπαράθεσης με τα κράτη μέλη. Το ποσό που θα αποδεσμευθεί θα γνωστοποιηθεί οριστικά μόνο όταν ολοκληρωθεί αυτή η διαδικασία.

2.2. Εφαρμογή των προγραμμάτων

2.2.1. Στόχος 1

Η εξέλιξη των δαπανών για τα προγράμματα του στόχου 1 ήταν παρόμοια μ’ αυτήν του 2005. Όσον αφορά τα προγράμματα του στόχου 1, οι επενδύσεις εστιάστηκαν σε έργα βασικής υποδομής (41,6%), ενώ περισσότερο από το ήμισυ του συνόλου των επενδύσεων (54,4%) αυτής της κατηγορίας έργων δαπανήθηκαν σε υποδομές μεταφορών. Ποσοστό άνω του ενός τρίτου (33,5%) των πόρων του στόχου 1 επενδύθηκε στο παραγωγικό περιβάλλον, ενώ η προτεραιότητα εξακολούθησε να δίνεται στην παροχή βοήθειας στις ΜΜΕ και τις βιοτεχνίες (30%). Οι επενδύσεις σε σχέδια για τους ανθρώπινους πόρους απορρόφησαν το 23,2% των πόρων στις περιφέρειες του στόχου 1. Οι διαθέσιμοι πόροι κατανεμήθηκαν σχεδόν ισομερώς στους βασικούς τομείς δραστηριότητας, δηλαδή στις πολιτικές για την αγορά εργασίας (31,6%) και την εκπαίδευση και επαγγελματική κατάρτιση (31%).

2.2.2. Στόχος 2

Στις περιφέρειες του στόχου 2 το κύριο βάρος των προγραμμάτων εξακολούθησε να είναι το παραγωγικό περιβάλλον, αφού περισσότερο από το ήμισυ του συνόλου των χρηματοδοτικών πόρων (56,3%) διατέθηκε σ’ αυτήν την κατηγορία. Στο πλαίσιο αυτού του κλάδου, κυριάρχησε η ενίσχυση προς τις ΜΜΕ και τη βιοτεχνία (56,5%). Ο δεύτερος σημαντικότερος τομέας παρέμβασης ήταν οι βασικές υποδομές, με 29,1% του συνόλου των πόρων του στόχου 2. Σε αντίθεση με τα προγράμματα του στόχου 1, ο σημαντικότερος τομέας χρηματοδότησης ήταν ο σχεδιασμός και η αποκατάσταση βιομηχανικών ζωνών (44,6%). Όσον αφορά την κατηγορία των ανθρώπινων πόρων (αντιπροσωπεύει το 10,2% του συνόλου των επενδύσεων στις περιφέρειες του στόχου 2), οι βασικοί τομείς παρέμβασης ήταν η ευελιξία του εργατικού δυναμικού, η επιχειρηματική δραστηριότητα, η καινοτομία και οι τεχνολογίες της πληροφορίας και της επικοινωνίας, στους οποίους διατέθηκε το 31,6% των επενδύσεων.

2.2.3. Στόχος 3

Το κύριο βάρος του προγράμματος του ΕΚΤ το 2006 εξακολούθησε να δίνεται στη στήριξη της Ευρωπαϊκής Στρατηγικής για την Απασχόληση, και ιδίως των μέτρων που αποσκοπούν στη βελτίωση της απασχολησιμότητας του εργατικού δυναμικού (31% των δαπανών), τη διά βίου μάθηση (27%) και τις ίσες ευκαιρίες (6%), ενώ το ποσοστό για τα μέτρα προώθησης της επιχειρηματικότητας παρέμεινε σταθερό (19%), αλλά χαμηλότερο από το επίπεδο το οποίο προτείνεται στα έγγραφα προγραμματισμού (21%). Ακόμη, εξακολουθούσε να υπάρχει σημαντική διαφορά ως προς το ρυθμό υλοποίησης των προγραμμάτων μεταξύ των παλαιών κρατών μελών της ΕΕ-15, όπου τα προγράμματα τέθηκαν σε εφαρμογή νωρίτερα, και των νέων κρατών μελών ΕΕ-10, μερικά από τα οποία αντιμετωπίζουν σημαντικές δυσκολίες στην υλοποίηση ορισμένων έργων και μέτρων.

2.2.4. Ο τομέας της αλιείας εκτός του στόχου 1

Οι διαρθρωτικές μεταρρυθμίσεις στον τομέα της αλιείας σημείωσαν πρόοδο το 2006. Αυτό αντανακλάται στην εκτέλεση του προϋπολογισμού των επιχειρησιακών προγραμμάτων του ΧΜΠΑ, που συνέβαλε στην επίτευξη των στόχων της κοινής αλιευτικής πολιτικής.

2.2.5. Κοινοτικές πρωτοβουλίες

2.2.5.1. Interreg

Η υλοποίηση των 81 προγραμμάτων Interreg III/γειτονίας ήταν ικανοποιητική το 2006, με βάση τους στόχους των προγραμμάτων για τη μείωση της αρνητικής οικονομικής επίπτωσης των συνόρων και για την προώθηση της συνεργασίας.

Κατά την περίοδο 2000-2006, στο πλαίσιο των 81 προγραμμάτων Interreg III/γειτονίας επελέγησαν περίπου 13.000 έργα και δίκτυα. Χρειάστηκε να γίνουν τροποποιήσεις σε ορισμένα προγράμματα λόγω της διεύρυνσης και/ή της ενσωμάτωσης της νέας έννοιας του προγράμματος γειτονίας της Ένωσης. Οι αποδεσμεύσεις λόγω της εφαρμογής του κανόνα ν+2 και των ενδιάμεσων αξιολογήσεων επέφεραν νέες τροποποιήσεις του προγράμματος τα δύο επόμενα έτη.

2.2.5.2. Equal

Το 2006 συνεχίστηκε η ικανοποιητική πρόοδος της εφαρμογής των 27 προγραμμάτων και περισσότερων από 3.300 έργων στο πλαίσιο του Equal. Σύμφωνα με τον κανόνα ν+2, έξι κράτη μέλη δεν μπόρεσαν να χρησιμοποιήσουν μέρος των πιστώσεων υποχρεώσεων από τον προϋπολογισμό του 2004. Για την άριστη αξιοποίηση των αποτελεσμάτων των προγραμμάτων Equal και για να προετοιμαστεί η ένταξη του Equal στην επόμενη γενιά επιχειρησιακών προγραμμάτων, η Επιτροπή και τα κράτη μέλη συνεργάστηκαν κατά τη διάρκεια του 2006 σε τομείς όπως η αντιμετώπιση αιτούντων άσυλο και ατόμων με προηγούμενη παραβατική συμπεριφορά, η διαφορετικότητα, η απασχόληση των νέων, η κοινωνική οικονομία, η δημιουργία επιχειρήσεων που προάγουν την ενσωμάτωση μειονεκτικών ομάδων, τα μέσα μαζικής επικοινωνίας και οι διακρίσεις και οι αρχές διαχείρισης (εταιρική σχέση, διακρατική συνεργασία, καινοτομία και ενσωμάτωση της αρχής της ισότητας των δύο φύλων σε όλους τους τομείς).

2.2.5.3. Urban

Το 2006, τα είκοσι θεματικά δίκτυα και οι έξι ομάδες εργασίας που είχαν συσταθεί στο πλαίσιο της πρωτοβουλίας Urban συνέχισαν τις προσπάθειές τους για την προώθηση βέλτιστων πρακτικών και την ανταλλαγή πληροφοριών. Δεκατρία δίκτυα ολοκλήρωσαν αυτό το έργο και πραγματοποιήθηκε ένα τελικό συνέδριο για να παρουσιαστούν τα αποτελέσματα και οι συστάσεις τους. Υπό την αιγίδα της γερμανικής προεδρίας συντάχθηκε έκθεση για τον «Ρόλο των πόλεων στην ανάπτυξη των μειονεκτικών περιοχών» με βάση την εμπειρία των πόλεων.

2.2.5.4. Leader

Εγκρίθηκαν 73 προγράμματα Leader+ για την περίοδο 2000-2006. Από τις προταθείσες 938 ομάδες τοπικής δράσης επελέγησαν τελικά οι 892.

2.2.6. Καινοτόμες ενέργειες

2.2.6.1. ΕΤΠΑ

Για την περίοδο 2000-2006 είχαν εγκριθεί 181 περιφερειακά προγράμματα για καινοτόμες ενέργειες. Μέχρι το τέλος του 2006 είχαν περατωθεί 59 προγράμματα, στο πλαίσιο των οποίων εντοπίστηκαν 40 σχέδια ως παραδείγματα βέλτιστης πρακτικής που πρέπει να διαδοθούν και σε άλλες περιφέρειες (παραδείγματος χάριν μέσω του δικτυακού τόπου Inforegio). Πρέπει να υπομνηστεί ότι τα προγράμματα έχουν ως άξονα τα εξής θέματα: γνώση και τεχνολογική καινοτομία, κοινωνία της πληροφορίας, βιώσιμη ανάπτυξη.

2.2.6.2. ΕΚΤ

Κατά τη διάρκεια του έτους ολοκληρώθηκαν 37 σχέδια που αφορούν τις τοπικές στρατηγικές απασχόλησης. Το 2006, στο πλαίσιο του τρίτου γύρου των προσκλήσεων υποβολής προτάσεων για «καινοτόμα μέτρα για τη διαχείριση της αλλαγής», επελέγησαν 19 σχέδια. Όπως και τα 61 τρέχοντα σχέδια τα οποία επελέγησαν κατά τις προηγούμενες διαδικασίες επιλογής, αφορούν δύο θέματα προτεραιότητας: τη διαχείριση της αναδιάρθρωσης και τη διαχείριση της δημογραφικής αλλαγής. Για να ενταχθούν τα αποτελέσματα στον κεντρικό προγραμματισμό, επελέγησαν έξι σχέδια κατά το δεύτερο στάδιο της πρόσκλησης υποβολής προτάσεων για «τη μεταφορά και τη διάδοση της καινοτομίας από τα σχέδια του άρθρου 6 του ΕΚΤ».

2.2.6.3. ΧΜΠΑ

Το 2006 ολοκληρώθηκαν εννέα σχέδια. Μετά την εκ των υστέρων (2005) αξιολόγηση των μεταβατικών σχεδίων για καινοτόμες ενέργειες στον τομέα της αλιείας, αποφασίστηκε να μη δημοσιευθούν νέες προσκλήσεις υποβολής προτάσεων το 2006. Σύμφωνα με την αξιολόγηση, η συνολική προστιθέμενη αξία αυτών των σχεδίων για την ΕΕ ήταν μάλλον περιορισμένη. Ωστόσο, τα βασικά χαρακτηριστικά των καινοτόμων ενεργειών -καινοτομία, οργάνωση δικτύων και διακρατική συνεργασία- περιελήφθησαν στον κανονισμό του Ευρωπαϊκού Ταμείου Αλιείας.

3. Συνοχή και συντονισμός

3.1. Συνοχή με άλλες κοινοτικές πολιτικές

3.1.1. Ανταγωνισμός

Σύμφωνα με τον κανονισμό (ΕΚ) αριθ. 1260/99, τα κράτη μέλη πρέπει να εξασφαλίζουν ότι όλες οι ενέργειες είναι σύμφωνες με τη νομοθεσία της ΕΚ, συμπεριλαμβανομένων των διατάξεων για τις κρατικές ενισχύσεις. Αν η Επιτροπή ενημερωθεί για τυχόν παράβαση της κοινοτικής νομοθεσίας, ή αν αυτό αποδειχθεί από τους ελέγχους, λαμβάνονται τα απαιτούμενα μέτρα. Για να υπάρχει πλήρης διαφάνεια, τα κράτη μέλη δηλώνουν τα καθεστώτα κρατικών ενισχύσεων που χρηματοδοτούνται με πόρους των διαρθρωτικών ταμείων στο πλαίσιο των προγραμμάτων τους. Τα περισσότερα καθεστώτα περιφερειακών ενισχύσεων έληξαν στις 31 Δεκεμβρίου 2006. Από την 1η Ιανουαρίου 2007 εφαρμόζονται νέες κατευθυντήριες γραμμές με στόχο τη βελτίωση της αποτελεσματικότητας των κρατικών ενισχύσεων, την αύξηση της διαφάνειας και την απλούστευση των διαδικασιών.

3.1.2. Εσωτερική αγορά

Σύμφωνα με τον κανονισμό (ΕΚ) αριθ. 1260/99, τα κράτη μέλη οφείλουν επίσης να ελέγχουν αν όλες οι ενέργειες που χρηματοδοτούνται από τα ταμεία είναι σύμφωνες με τις οδηγίες της ΕΕ για τις δημόσιες συμβάσεις. Αν η Επιτροπή ενημερωθεί για κάποια παράβαση της κοινοτικής νομοθεσίας ή αν αυτό αποδειχθεί κατά τους ελέγχους, λαμβάνονται τα απαραίτητα μέτρα. Στο πλαίσιο του προγραμματισμού, η Επιτροπή ζητά από τα κράτη μέλη πληροφορίες στις ετήσιες εκθέσεις για τα προγράμματα. Οι Γενικές Διευθύνσεις Περιφερειακής Πολιτικής και Εσωτερικής Αγοράς έχουν συμβάλει στην αποσαφήνιση της νομικής αντιμετώπισης των συμβάσεων παραχώρησης που είχαν συναφθεί πριν από την προσχώρηση των νέων κρατών μελών, την 1η Μαΐου 2004, οι οποίες δεν ήταν σύμφωνες με το κοινοτικό κεκτημένο. Έχει θεσπιστεί νέο κανονιστικό πλαίσιο για τις δημόσιες συμβάσεις, έτσι ώστε να υπάρχει μεγαλύτερη ασφάλεια δικαίου τόσο για τον ιδιωτικό όσο και για το δημόσιο τομέα.

3.1.3. Περιβάλλον

Οι προσπάθειες σ’ αυτόν τον τομέα εστιάστηκαν στη λήψη των απαραίτητων μέτρων στο πλαίσιο των προγραμμάτων της πολιτικής για τη συνοχή, για να υπάρξει συμμόρφωση με το κοινοτικό κεκτημένο στον τομέα της διάθεσης των αστικών λυμάτων, της ύδρευσης και της διαχείρισης των αποβλήτων. Άλλοι σημαντικοί τομείς επενδύσεων ήταν η οικολογική καινοτομία και εξυγίανση των μολυσμένων εδαφών. Η προώθηση της βιώσιμης ανάπτυξης πραγματοποιήθηκε με επενδύσεις σε φιλικές προς το περιβάλλον υποδομές μεταφορών και ενέργειας, με την εφαρμογή περιβαλλοντικών κριτηρίων κατά την επιλογή των σχεδίων και με μια ενεργητική παρέμβαση για τη συμμόρφωση των σχεδίων με την περιβαλλοντική νομοθεσία.

3.1.4. Μεταφορές

Τα προγράμματα συνοχής εξακολουθούν να αποτελούν τη βασική πηγή κοινοτικής στήριξης για την υλοποίηση των κοινοτικών προτεραιοτήτων στον τομέα των μεταφορών. Κατά συνέπεια, το κύριο βάρος δόθηκε στη στήριξη επενδύσεων που είναι σύμφωνες με την ευρωπαϊκή πολιτική μεταφορών. Στο μέρος 3 του παραρτήματος υπάρχει κατάλογος των σημαντικότερων έργων που χρηματοδοτούνται σ’ αυτόν τον τομέα από το ΕΤΠΑ.

3.1.5. Ισότητα των δύο φύλων

Το Μάρτιο του 2006 η Επιτροπή εξέδωσε «Χάρτη πορείας για την ισότητα μεταξύ γυναικών και ανδρών», ο οποίος αφορά την περίοδο 2006-2010, αντανακλά τη δέσμευση της Επιτροπής στο ζήτημα αυτό και καλύπτει όλες τις εξωτερικές και εσωτερικές πολιτικές της ΕΕ. Ο χάρτης πορείας επισημαίνει έξι τομείς προτεραιότητας για τη δράση της ΕΕ σε σχέση με την ισότητα των φύλων. Στόχος του είναι να βελτιωθεί η διακυβέρνηση μέσω της διερεύνησης δυνατοτήτων να χρηματοδοτηθεί το ζήτημα της ισότητας των φύλων από τον προϋπολογισμό της ΕΕ, και κυρίως από τους πόρους των διαρθρωτικών ταμείων, στο πλαίσιο των δυνατοτήτων επιμερισμένης διαχείρισης για τη νέα περίοδο.

3.2. Συντονισμός των μέσων

3.2.1. Τα διαρθρωτικά ταμεία και το Ταμείο Συνοχής

Το 2006, πριν από την τελευταία διεύρυνση με τη Ρουμανία και τη Βουλγαρία την 1η Ιανουαρίου 2007, ενώ και τα 25 κράτη μέλη ελάμβαναν ενίσχυση από τα διαρθρωτικά ταμεία, 13 κράτη μέλη χρηματοδοτούνταν και από το Ταμείο Συνοχής, το οποίο ενισχύει τις λιγότερο εύπορες χώρες.

Υπάρχει προσεκτικός συντονισμός των διαρθρωτικών ταμείων μεταξύ τους και με το Ταμείο Συνοχής (ιδίως το ΕΤΠΑ), για να αποφευχθεί η διπλή χρηματοδότηση σχεδίων από περισσότερα του ενός ταμεία.

3.2.2. Διαρθρωτικά ταμεία και Ευρωπαϊκή Τράπεζα Επενδύσεων/Ευρωπαϊκό Ταμείο Επενδύσεων

Το 2006 τέθηκε σε εφαρμογή η πρωτοβουλία Jaspers (κοινή βοήθεια για τη στήριξη σχεδίων στις ευρωπαϊκές περιφέρειες), ένα νέο μέσο παροχής τεχνικής βοήθειας στα κράτη μέλη για να εκπονήσουν σχέδια μεγάλων έργων. Με έντεκα από τις δώδεκα δικαιούχες χώρες συμφωνήθηκαν σχέδια δράσης (προγράμματα εργασίας) για το 2006.

Η Επιτροπή και ο όμιλος της ΕΤΕπ συμφώνησαν να θέσουν σε εφαρμογή μια κοινή πρωτοβουλία, την Jeremie (κοινοί ευρωπαϊκοί πόροι για μικροεπιχειρήσεις έως μικρομεσαίες επιχειρήσεις), με στόχο να βελτιωθεί η πρόσβαση των ΜΜΕ στη χρηματοδότηση και να αναπτυχθούν οι μικροπιστώσεις για την επόμενη περίοδο προγραμματισμού.

Μια άλλη πρωτοβουλία, η Jessica (κοινή ευρωπαϊκή στήριξη για βιώσιμες επιχειρήσεις σε αστικές περιοχές) έχει τεθεί σε εφαρμογή από κοινού με την ΕΤΕπ και την Αναπτυξιακή Τράπεζα του Συμβουλίου της Ευρώπης, με στόχο τη στήριξη βιώσιμων επενδύσεων σε αστικές περιοχές και την ανάπτυξη των πόλεων στην ΕΕ από πόρους των διαρθρωτικών ταμείων. Βάσει της πρωτοβουλίας Jessica, οι διαχειριστικές αρχές των κρατών μελών έχουν τη δυνατότητα να διαθέτουν μέρος των χρηματοδοτήσεών τους από τα διαρθρωτικά ταμεία σε ταμεία αστικής ανάπτυξης και να επανεπενδύουν αυτούς τους πόρους σε νέες επενδύσεις σε αστικές περιοχές.

Οι πρωτοβουλίες JEREMIE και JESSICA αντιπροσωπεύουν μια αλλαγή νοοτροπίας για την πολιτική συνοχής, προωθώντας τη μετάβαση από την αποκλειστική εξάρτηση από τις μη επιστρεπτέες ενισχύσεις προς μια μεγαλύτερη χρησιμοποίηση επιστρεπτέων μορφών ενίσχυσης.

4. Αξιολογήσεις

Το 2006 η Επιτροπή πραγματοποίησε στρατηγικές και θεματικές αξιολογήσεις για να στηρίξει τη διαδικασία λήψης αποφάσεων στο πλαίσιο της πολιτικής για τη συνοχή. Ακόμη, οι συνοπτικές εκθέσεις της ανέλυσαν την ποιότητα και τα αποτελέσματα των αξιολογήσεων που πραγματοποίησαν τα κράτη μέλη. Ένα άλλο σημαντικό καθήκον της Επιτροπής ήταν να εκδώσει μεθοδολογικό οδηγό προς τα κράτη μέλη και να οργανώσει ανταλλαγές εμπειριών.

5. Ελεγχοι

5.1. ΕΤΠΑ

Για την περίοδο προγραμματισμού 1994-1999, ολοκληρώθηκαν οι έλεγχοι περάτωσης σε ένα δείγμα 56 προγραμμάτων, που καλύπτουν και τα 15 κράτη μέλη της ΕΕ-15. Οι εργασίες το 2006 αφορούσαν την ολοκλήρωση της παρακολούθησης όλων των ελέγχων, προκειμένου να ληφθούν οι τελικές αποφάσεις για τις διορθώσεις που έπρεπε να γίνουν και να κινηθούν οι διαδικασίες δημοσιονομικών διορθώσεων, όποτε αυτό ήταν απαραίτητο.

Για την περίοδο 2000-2006, οι έλεγχοι που διενεργήθηκαν το 2006 είχαν τη μορφή 85 επιτόπιων αποστολών και κάλυπταν τόσο τους ελέγχους συστημάτων όσο και τον ουσιαστικό έλεγχο 332 πράξεων. Οι διενεργηθέντες έλεγχοι συνέβαλαν στην ουσιαστική βελτίωση του επιπέδου ασφάλειας όσον αφορά τη λειτουργία των συστημάτων στα κράτη μέλη και στη σημαντική βελτίωση μέσω της εφαρμογής σχεδίων δράσης σε ορισμένες περιπτώσεις.

Μέχρι το τέλος του 2006, για την ΕΕ-15, είχαν πραγματοποιηθεί συνολικά 126 αποστολές ελέγχου, οι οποίες κάλυψαν 61 προγράμματα ή το 22,1% των κύριων προγραμμάτων και προγραμμάτων URBAN και το 52,6% των διαθέσιμων πόρων του ΕΤΠΑ. Για την ΕΕ-10, έως το τέλος του 2006 είχαν πραγματοποιηθεί 28 αποστολές ελέγχου, που αφορούσαν 9 προγράμματα και αντιπροσώπευαν το 45% των κύριων προγραμμάτων και το 65,5% της αποφασισθείσας συνδρομής του ΕΤΠΑ.

Όσον αφορά το INTERREG, το 2006 πραγματοποιήθηκαν έλεγχοι 5 προγραμμάτων, που αντιπροσωπεύουν το 28% των αναλήψεων υποχρεώσεων του ΕΤΠΑ.

5.2. ΕΚΤ

Κατά τη διάρκεια του 2006 οργανώθηκαν 69 αποστολές ελέγχου από τις υπηρεσίες της Επιτροπής: 53 αποστολές ελέγχου συστημάτων της περιόδου 2000-2006 και 16 ελέγχους κλεισίματος προγραμμάτων της περιόδου 1994-1999.

Από το σύνολο των 237 προγραμμάτων του Ευρωπαϊκού Κοινωνικού Ταμείου, τα 123 καλύφθηκαν από την Επιτροπή, με έμφαση στα προγράμματα τα οποία κρίθηκαν υψηλού κινδύνου. Συνολικά, το 2006 ελέγχθηκαν 34 προγράμματα που κρίθηκαν υψηλού κινδύνου, στα οποία περιλαμβάνονται 10 νέα προγράμματα. Πραγματοποιήθηκαν επισκέψεις σε όλα τα κράτη μέλη πλην του Λουξεμβούργου. Σε πέντε κράτη μέλη διενεργήθηκε συμπληρωματικός έλεγχος.

Το 2006 αποφασίστηκαν 12 διαδικασίες δημοσιονομικής διόρθωσης και 14 σχέδια δράσης.

5.3. ΕΓΤΠΕ

Μέχρι τις αρχές του 2006 είχαν ολοκληρωθεί οι προγραμματισθέντες εκ των υστέρων έλεγχοι προγραμμάτων της περιόδου 1994-1999. Στο πλαίσιο αυτής της δράσης ελέγχθηκαν προγράμματα που αντιπροσωπεύουν το 32% της συνολικής δαπάνης. Βρίσκονται σε εξέλιξη ορισμένες διαδικασίες δημοσιονομικής διόρθωσης: το 2006 πραγματοποιήθηκαν διμερείς συνεδριάσεις με τα κράτη μέλη για 18 προγράμματα. Κατά τη διάρκεια του έτους, η Επιτροπή εξέδωσε τέσσερις αποφάσεις δημοσιονομικής διόρθωσης, που καλύπτουν πέντε προγράμματα.

Συνολικά, κατά τη διάρκεια του έτους, ελέγχθηκαν 21 προγράμματα, που καλύπτουν το 38% της προγραμματισθείσας δαπάνης για την περίοδο 2000-2006 (ΕΕ-25). Μέχρι το τέλος του 2006 είχαν ελεγχθεί συνολικά 73 από τα 152 προγράμματα που εγκρίθηκαν για το ΕΓΤΠΕ-τμήμα Προσανατολισμού.

5.4. ΧΜΠΑ

Το 2006 διενεργήθηκαν συνολικά έξι επιτόπιοι έλεγχοι για το ΧΜΠΑ. Τρεις από τις αποστολές ελέγχου αφορούσαν την εξακρίβωση και παρακολούθηση της αποτελεσματικής λειτουργίας των συστημάτων διαχείρισης και ελέγχου για την περίοδο 2000-2006, σε συνδυασμό με δειγματοληπτικούς ελέγχους στην Ιταλία, την Πολωνία και τη Σουηδία.

Πραγματοποιήθηκαν άλλες δύο αποστολές ελέγχου στη Γαλλία και την Πορτογαλία, οι οποίες αφορούσαν ελέγχους συστημάτων και συνδυάστηκαν με δειγματοληπτικούς ελέγχους για να επαληθευθεί η αποτελεσματικότητα της λειτουργίας των συστημάτων διαχείρισης και ελέγχου των επιχειρησιακών προγραμμάτων του στόχου 1.

5.5. OLAF

Το 2006 η OLAF πραγματοποίησε 44 αποστολές στα κράτη μέλη για μέτρα που συγχρηματοδοτούνται από τα διαρθρωτικά ταμεία. Οι 30 από τις αποστολές αυτές αφορούσαν επιτόπιους ελέγχους[10], ενώ οι 14 πραγματοποιήθηκαν για άλλους λόγους, π.χ. για τη συλλογή πληροφοριών και για τη στήριξη εθνικών διοικητικών υπηρεσιών ή δικαστικών αρχών. Στα προβλήματα που εντοπίστηκαν περιλαμβάνονταν υποθέσεις ψευδών δηλώσεων και ψευδών τιμολογίων και μη τήρηση των κανόνων για τις δημόσιες συμβάσεις.

Το 2006 τα κράτη μέλη κοινοποίησαν στην Επιτροπή, σύμφωνα με τον κανονισμό (ΕΚ) αριθ. 1681/94, 2.988 υποθέσεις παρατυπιών για ποσό 516.697.561 ευρώ, οι οποίες αφορούσαν συγχρηματοδοτούμενα μέτρα των περιόδων προγραμματισμού 1994-1999 και 2000-2006. Ο αριθμός των κοινοποιήσεων μειώθηκε ελαφρά σε σχέση με το 2005, πράγμα που οφείλεται πιθανώς στις τροποποιήσεις του κανονισμού (ΕΚ) αριθ. 2035/2005[11], και ιδίως στην αύξηση του κατώτατου ποσού για την αναφορά παρατυπιών από 4.000 ευρώ σε 10.000 ευρώ. Όμως, τα ποσά ήταν μεγαλύτερα. Τα αριθμητικά στοιχεία μαρτυρούν αυξημένη ευαισθητοποίηση των κρατών μελών και καλύτερη αναφορά, σύμφωνα με τις υποχρεώσεις τους βάσει της κοινοτικής νομοθεσίας.

6. Επιτροπές που επικουρούν την Ευρωπαϊκη Επιτροπή

6.1. Επιτροπή για την ανάπτυξη και τη μετατροπή των περιφερειών (ΕΑΜΠ)

Το 2006, ζητήθηκε η γνώμη της ΕΑΜΠ για θέματα τεχνικής βοήθειας, με πρωτοβουλία ή για λογαριασμό της Επιτροπής, καθώς και σχετικά με την τροποποίηση του κανονισμού (ΕΚ) αριθ. 448/2001 της Επιτροπής.

Συστάθηκε μια νέα συντονιστική επιτροπή ταμείων (ΣΕΤ) βάσει του άρθρου 103 του κανονισμού (ΕΚ) αριθ. 1083/2006, ο οποίος τέθηκε σε ισχύ την 1η Αυγούστου 2006. Ζητήθηκε η γνώμη της επιτροπής αυτής ως διαχειριστικής επιτροπής σχετικά με τους κανόνες εφαρμογής του κανονισμού (ΕΚ) αριθ. 1083/2006 του Συμβουλίου, καθώς και σχετικά με τη μέθοδο υπολογισμού της διαρθρωτικής δημόσιας και ισοδύναμης δαπάνης για τους σκοπούς της προσθετικότητας.

Ζητήθηκε η γνώμη της επιτροπής με την ιδιότητά της ως συμβουλευτικής επιτροπής σχετικά με τον κατάλογο των επιλέξιμων περιοχών βάσει του στόχου της ευρωπαϊκής εδαφικής συνεργασίας, τη μέθοδο ανάλυσης κόστους-ωφέλειας, τις κατευθυντήριες γραμμές για τη μεθοδολογία αξιολόγησης και τη χορήγηση τεχνικής βοήθειας με πρωτοβουλία ή για λογαριασμό της Επιτροπής.

6.2. Επιτροπή ΕΚΤ

Η εν λόγω επιτροπή εξέτασε ένα ευρύ φάσμα θεμάτων που αφορούν τόσο την εκτέλεση της περιόδου προγραμματισμού 2000-2006 του ΕΚΤ όσο και την προετοιμασία της προγραμματικής περιόδου 2007-2013.

Η επιτροπή εξέτασε επίσης ζητήματα που αφορούν τους νέους κανονισμούς της περιόδου 2007-2013, περιλαμβανομένης της στήριξης του ΕΚΤ στην εκπαίδευση και την επαγγελματική κατάρτιση, την υγεία, την πρόβλεψη και διαχείριση της αλλαγής και την αναδιάρθρωση, τους κοινωνικούς εταίρους και τους μετανάστες, καθώς και την ενσωμάτωση των αρχών της πρωτοβουλίας EQUAL σε όλες τις σχετικές πολιτικές.

6.3. Επιτροπή γεωργικών διαρθρώσεων και αγροτικής ανάπτυξης (STAR)

Η επιτροπή STAR συνήλθε 12 φορές το 2006 και διατύπωσε ευνοϊκές γνώμες για 32 τροποποιήσεις των προγραμμάτων αγροτικής ανάπτυξης, βάσει του άρθρου 44 παράγραφος 2 του κανονισμού (ΕΚ) αριθ. 1257/1999 του Συμβουλίου, και για έξι τροποποιήσεις των προγραμμάτων αγροτικής ανάπτυξης, βάσει του άρθρου 4 του κανονισμού (ΕΚ) αριθ. 1268/1999 του Συμβουλίου.

6.4. Επιτροπή διαρθρώσεων αλιείας και υδατοκαλλιέργειας (ΕΔΑΥ)

Το 2006 ζητήθηκε η γνώμη της εν λόγω επιτροπής σχετικά με τα ακόλουθα θέματα: το σχέδιο εγγράφου εργασίας για την εκ των προτέρων αξιολόγηση των επιχειρησιακών προγραμμάτων του Ευρωπαϊκού Ταμείου Αλιείας· το σχέδιο εγγράφου εργασίας για τους δείκτες παρακολούθησης και αξιολόγησης των επιχειρησιακών προγραμμάτων του Ευρωπαϊκού Ταμείου Αλιείας· το σχέδιο κανονισμού της Επιτροπής για τον καθορισμό λεπτομερών διατάξεων εφαρμογής του κανονισμού (ΕΚ) αριθ. 1198/2006 του Συμβουλίου για το Ευρωπαϊκό Ταμείο Αλιείας· το σχέδιο κωδικοποίησης του κανονισμού (ΕΚ) αριθ. 908/2000 της Επιτροπής, της 2ας Μαΐου 2000, σχετικά με τις λεπτομέρειες υπολογισμού των ενισχύσεων που χορηγούνται από τα κράτη μέλη στις οργανώσεις παραγωγών στον τομέα της αλιείας και της υδατοκαλλιέργειας.

[1] Κανονισμός (ΕΚ) αριθ. 1083/2006, ΕΕ L 210 της 31.7.2006, σ. 25.

[2] Κανονισμός (ΕΚ) αριθ. 1080/2006, ΕΕ L 210 της 31.7.2006, σ. 1.

[3] Κανονισμός (ΕΚ) αριθ. 1081/2006, ΕΕ L 210 της 31.7.2006, σ. 12.

[4] Κανονισμός (ΕΚ) αριθ. 1084/2006, ΕΕ L 210 της 31.7.2006, σ. 79.

[5] Κανονισμός (ΕΚ) αριθ. 1082/2006, ΕΕ L 210 της 31.7.2006, σ. 19.

[6] Κανονισμός (ΕΚ) αριθ. 1828/2006 της Επιτροπής, ΕΕ L 45 της 15.2.2007, σ. 3.

[7] Κανονισμός (ΕΚ) αριθ. 1698/2005, ΕΕ L 277 της 21.10.2005, σ. 1.

[8] Κανονισμός (ΕΚ) αριθ. 1198/2006, ΕΕ L 223 της 15.8.2006, σ. 1.

[9] “RAL” (restes à liquider). Εκκρεμείς αναλήψεις υποχρεώσεων από προηγούμενα έτη.

[10] Κανονισμός (ΕΚ) αριθ. 2185/1996, ΕΕ L 292 της 15.10.1996, σ. 2.

[11] ΕΕ L 328 της 15.12.2005, σ. 8.